
Gastritis  chronica  sedem  habet  in  tunica  ventriculi 
mucosa,  aut  in  ejusdem  glandulis  mucosis  eaque  sae- 
penuinero  a parvo  et  circumscripto  loco  ordiri  vide- 
tur. Quamquam  ventriculns  quotidie  processu  con- 
coctionis continuam  patitur  irritationem,  tamen  ad 
acutam  inflammationem  parum  propensus  est,  ita  ut 
gastritis  acuta  idiopathica  ad  rarissimos  referenda 
sit  morbos.  Et  re  vera  characteristica  ejus  sympto- 
mata tantum  ex  iis  fere  casibus  nobis  innotuerunt, 
in  quibus  hoc  malum  venenis  corrodentibus  inductum 
est;  eo  frequentior  autem  chronica  hujus  organi  in- 
flammatio observatur,  quamquam  novissimis  tantum 
temporibus  anatomia  pathologica  clariorem  huic  malo 
lucem  affudit.  Etenim  cum  antea  ad  latam  dyspe- 
psiae, hypochondriae  et  cardialgiae  notionem  refer- 
retur, anatomia  pathologica  in  omni  fere  dyspepsia, 
quae  remediis  adhibitis  per  longius  temporis  spatium 
resistat,  ventriculum  etiam  organice  aegrotare  do- 
cuit; ita  ut,  qui  in  praxi  id  parum  consideret,  ma- 

xima  aegrotis  inferre  possit  damna.  Veruntamen 
Broussais  ejusque  asseclae  in  hac  re  erraverunt, 
cum  quamque  dyspepsiam  ex  inllaininatione  oriri  pu- 
tarent et  in  quavis  ventriculi  affectione  ad  hirudinum 
applicationem  et  diaetam  aquosam  confugerent  5 quo 
factura  est,  ut  haud  raro  malum  non  modo  non  sa- 
narent, sed  etiam  augerent.  Quemadmodum  in  quo- 
que organo,  ita  etiam  in  ventriculo  morbi  existunt 
et  sine  laesione  organica  et  cum  structurae  aliena- 
tione, id  quod  quisque  medicus  practicus  haud  dubie 
saepe  viderit;  error  tamen  incredibili  symptomatum 
similitudine  facillime  excusari  potest;  fatentur  enim 
clarissimi  auctores,  se  saepe  de  hujus  morbi  diagnosi 
errasse. 

SYMPTOMATOLOGIA. 

Gastritis  chronica  saepissime  tam  occulte  insi- 
dioseque  irrepit,  ut  maligna  morbi  natura  non  prius 
cognoscatur,  quam  in  ulcerationem  transierit.  Sae- 
penumero  ulcerationem  ventriculi  videmus  sine  ullo 
graviore  symptomate,  donec  subito  paroxysmus  oria- 
tur, qui  aegrotum  brevissimo  tempore  interficiat.  In 
prioribus  morbi  stadiis  signa  maxime  eminent  ea, 
quae  laesam  ventriculi  functionem  indicant,  quaeque 
plerumque  ampla  dyspepsiae  notione  comprehendun- 
tur. Aegrotus  saepenumero  pyrosin  accusat,  ructus, 
flatulentiam  et  ingratum  post  coenam  ventriculi  sen- 
sum, tanquam  pondus  regionem  epigastricam  premat. 

Plerumque  aegrotus  etiam  dolorem  aliquem  regionis 
dictae  queritur,  qui  autem  acerbitate  et  diuturnitate 
maxime  variare  potest;  saepe  enim  tantum  post  coe- 

I 

nam  percipitur,  per  tempus  concoctionis  summa  cum 
vehementia  perdurat,  et  post  concoctionem  evane- 
scit. Dolor  interdum  tantum  assequitur  gradum, 
ut  aegroti  humi  prostrati,  alta  voce  conlament;  in 
aliis  casibus  tantum  obtusus  atque  hebes  dolor  sen- 
titur. Appetentia  saepenumero  nihil  minuta  est, 
quamquam  aegrotus  tantum  invitus  cibos  assumere 
solet,  quod  ingestis  dolores  efticiuntui;,*  ita  ut  saepe 
aegiroti  bona  valetudine  se  frui  affirment,  dummodo 
cibos  ingerere  non  debeant  In  aliis  casibus  dolor 
magis  continet  et  cibis  tantum  augetur  5 nonnunquam 
dolores  dorsi  aegrotum  vexant.  Abercroinbie  (l) 
plura  affert  exempla,  in  quibus  aegri  nullum  dolo- 
rem, sed  tantum  ingratum  ardoris  sensum  quereban- 
tur, aut  pyrosi  laborabant.  Oritur  subinde  vomitus, 
rarus  in  prioribus  morbi  stadiis,  ita  ut  diaetae  vitio, 
aut  alia  causa  accidentali  effici  putetur  5 postea  fre- 
quentior  fit,  haud  vero  tam  regularis,  ut  graviorem 
affectionem  adesse  aliquis  putet.  Massa  quae  vomitu 
editur,  aut  ex  ingestis  constat,  aut  in  nonnullis  ca- 
sibus e materia  pellucida,  quasi  vitrea,  albumini  si- 
mili 5 ita  Andral  exemplum  affert  mulieris,  in  quo 

- 1 

(1)  A.  1)  e r c r o m 1)  i e ul>t*r  die  Kranklieiten  (les  IVIagens  und 
Darinkauals.  Aus  dein  Englisclien  von  ii.  vau  dem  Buscli* 
Brernen,  1030. 

secretum  illud  intra  quatuor  et  viginti  horas  copiam 
fere  quatuor  mensurarum  (Pinten)  aequabat;  quae 
mulier  nunquam  cibos  assumtqs  vomitu  edidit.  In- 
stituta sectione  omnes  tunicae  crassiores  invenieban- 
tur. Quod  fluidum  haud  raro  striis  atris  tinctum  est, 
aut  colorem  habet  fuscum,  pastae  cacao  similem; 
saepe  sanguine  coagulato  mixtum  est;  quin  etiam 
merus  sanguis  nonnunquam  evomitur  et  vera  hae- 
matemesis oriri  potest.  Regio  epigastrica  aliquan- 
tulum inflata  est,  quamquam  nullus  hepatis  aut  lienis 
tumor  animadvertitur,  in  explorando  epigastrio  id 
percipitur,  quod  Franco- Galli  »renitence«  vocant. 
Lingua  haud  raro  aspera  est  et  valde  sensibilis;  in 
nonnullis  casibus  lingua  atque  pharynx  parvis  exul- 
cerationibus aut  aphthosis  integumentis  obtecta  re- 
periuntur.  — Hisce  symptomatibus  morbus,  prae- 
sertim si  apta  victus  ratione  ejus  progressus  impe- 
diuntur, per  complures  menses  perdurare  potest;  sen- 
sim autem  ingrata  regionis  epigastricae  sensatio  per- 
severare vomitusque  saepius  irruere  coepit,  donec 
aegrotus  macie  tabeque  lenta  interficiatur,  aut  inter 
paroxysmum  subito  obeat. 

Symptomata  autem  in  plerisque  casibus  tam  va- 
ria atque  diversa  observantur,  ut  descriptio  omnibus 
casibus  consentanea  vix  exhiberi  possit.  Vomitus 
exempli  gratia  interdum  aut  plane  abest  aut  tantum 
rarissime  exoritur,  et  symptomata  maxime  eminentia 
sunt  dolores  post  coenam,  macies  et  sensatio,  tan- 

quam  ventriculus  ne  minimam  quidem  ciborum  copiam 
continere  possit,  quod  saepenumero  unicum  hujus  in- 
sidiosi morbi  signum  est,  ut  in  casu  a Chardel(l) 
tradito,  in  quo  aegrotus  per  complures  menses  bis 
tantum  aut  ter  vomuerat.  Post  mortem  tunicae  su- 
perioris ventriculi  partis  crassiores  et  glandulae  lym- 
phaticae partium  vicinarum  intumefactae  invenieban- 
tur; ulceratio  affuit  nulla.  Similem  casum  enarrat 
Abercrombie.  In  aliis  casibus  aegrotus  imprimis  de 
continua  et  dolorifica  pyrosi  conqueritur  et  sensim 
sensiraque  tantopere  macrescit,  ut  gravis  functionum 
organicarum  laesio  luculentissime  conspiciatur.  Quae 
pyrosis  in  nonnullis  casibus  secretione  liquoris  acris 
efficitur,  cujus  nonnunquam  magna  copia  evacuatur; 
saepe  autem  pyrosis  tantum  a morboso  membranae 
mucosae  statu  pendere  videtur,  ita  ut  cibi  mitissimi 
eam  irritationis  sensationem  procreent,  quae  integro 
ventriculo  tantum  acribus  ingestis  ^efficitur.  Saepe 
conqueruntur  aegroti,  ne  aptissimam  quidem  diaetam 
pyrosim  levare,  sed  omnia,  quae  assumserint,  statim 
acidissimam  subire  naturam.  Alii  exstant  casus, 
in  quibus  aegroti  usque  ad  paroxysmum  letalem  fere 
nullis  morbi  signis  laborarunt;  ita  Abercrombie 
refert  de  muliere  viginti  annos  nata,  quae  nunquam 
de  symptomatibus  dyspepsiae  conquesta,  sed  seinper 

(1)  Cliardel,  liber  die  scirrhOsen  Aiisartungen  des  Magens 
in  der  neuen  Sammlung  auserlesener  Abhandhmgen  zum  Gebrauch 
Ciir  yracli sclie  Aer?te.  1022,  Band  IV'. 

bona  valetudine  usa  fuerit.  Subito  autem  vchemen- 
tissimis  doloribus  abdominis  et  omnibus  peritonitidis 
signis  correpta,  et  quamquam  statim  aptissima  reme- 
dia adhibebantur,  intra  octodecim  horas  mortua  est. 
Instituta  sectione,  cavum  abdominis  aere  et  potu 
assumpto  impletum  inveniebatur,  peritonaeum  valde 
inflammatum  et  intestina  materie  purulenta  obtecta. 
In  minore  ventriculi  curvatura  rotundum  conspicie- 
batur foramen,  diametrum  tertiae  fere  pollicis  partis 
aequans;  tunicae  ventriculi  autem  in  hac  parte  per 

ambitum  quinque  aut  sex  pollicum  crassiores  factae 

✓ 

erant. 

Symptomata  consensualia , quae  in  gastritide 
acuta  haud  raro  tantum  gradum  assequuntur,  ut  af- 
fectio primaria  nonnunquam-  plane  obscuretur,  deesse 

solent  in  chronica  ventriculi  inflammatione;  quod  dis- 

\ 

crimen  etiam  in  reliquorum  intestinorum  morbis  ob- 
servatur. In  gastritide  acuta  atque  veneficio  vene- 
nis corrodentibus  inducto  aeger  plerumque  tussi  ve- 
xatur sicca,  quae  in  decursu  morbi  humida  redditur; 
quamquam  autem  omnia  symptomata  morbum  pulmo- 
num-indicare  videntur,  tamen  hujus  organi  fabrica 
initio  quidem  non  affecta  est.  Stockes(l)  omnia 
sympathica  illa  pectoris  symptomata  post  hirudinum 
applicationem  ad  regionem  epigastricam  statim  eva- 


(1)  Ueber  die  Hfeilung  ianerer  Krankheiteu.  Deulsch  von 
B «lire u d.  Leipzig  lti35. 

nuisse  asserit,  imprimis  in  infantibus.  Eodem  modo 
in  gastritide  acuta  saepe  cerebri  affectio  observatur; 
dolor  capitis,  inquietudo,  insomnia,  quin  etiam  deliria 
saepe  magis  morbum  cerebri  indicant,  quam  ventri- 
culi. Ita  Andral  enarrat,  in  decursu  gastritidis 
acutae  trismum  apparuisse,  secto  cadavere  autem 
in  cavo  cranii  nihil  esse  inventum.  Aliter  res  se 
habet  in  chronica  ventriculi  inflammatione;  in  cen- 
tum casibus  vix  semel  febris  et  reliqua  affectionis 
pulmonum  et  nervorum  systematis  signa  observantur. 

Imo  saepe  magna  ventriculi  desorganisatio  exi- 
stere  potest,  dum  ne  unum  quidem  symptoma  con- 
sensuale  animadvertitur.  Tamen  Wilson  Philip 
compluribus  probat  exemplis,  in  decursu  gastritidis 
chronicae  per  sympathicam  pulmonum  irritationem 
phthisin  esse  exortam ; quam  ille  «phthisin  dyspepti- 
cam»  vocat.  Mihi  autem  in  suspenso  esse  videtur, 
utrum  phthisis  ista  nexum  aliquem  causalem  cum  ga- 
stritide aluerit;  vix  enim  phthisin  tuberculosam  sine 
universa  praedispositione  ex  locali  quadam  irritatione 
oriri  posse,  persuasum  habeo. 

DECURSUS  ET  EXITUS  MORBI. 

Chronica  ventriculi  inflammatio  tardissime  de- 
currere solet,  per  aliquod  tempus  persistere,  evane- 
scere et  ita  pluribus  vicibus  recurrere  videtur,  donec 
tandem  continuus  et  gravis  ventriculi  morbus  effi- 
ciatur, ut  induratio  tunicarum,  coalitus  cum  partibus 

vicinis,  ulceratio,  frequentissima  gastritidis  sequela, 
quae  haud  raro  gravissima  symptomata  inducit. 

Utrum  carcinoma  ventriculi  e gastritide  chronica 
exoriri  possit,  magnum  inter  medicos  certamen  fuit. 
Sed  novissimis  temporibus  imprimis  Ph.  de  W al- 
ter (1)  luculentissime  demonstravit,  nunquam  scirrhum 
aut  carcinoma  ex  inflammatione  chronica  prodire 
posse,  quod  praesertim  Wenzel  (2)  contenderat; 
et  paucos  adhuc  esse  existimo,  qui  huic  sententiae, 
quam  clarissimi  anatomici  amplexi  sunt,  refragentur. 
Scirrhus  et  carcinoma  aeque  ac  tubercula  atque  mela- 
nosis  nova  et  peculiari  directione  vis  plasticae  oriuntur, 
nequaquam  autem  exitus  inflammationis  sunt;  inflamma- 
tio est  morbus  localis,  scirrhus  universalis,  constitutio- 
nalis, ex  universa  dyscrasia  oriundus.  Cavendum  profe- 
cto est,  ne  quaevis  benigna  induratio  pro  scirrho  aut 
quodvis  ulcus  pro  carcinomate  habeatur,  in  quem  er- 
rorem multi  inciderunt,  quia  novissimis  tantum  tem- 
poribus anatomia  pathologica  indolem  carcinomatis 
distinctius  eruit  variasque  ejus  species  constituit. 
Jo.  Mueller  pathognomonicum  carcinomatis  ventri- 
culi symptoma  in  eo  esse  putat,  quod  tunica  muscu- 
laris propriam  structuram  amiserit  et  in  multos  eos- 
que  regulares  loculos  partita  sit. 

(1)  Ueber  Verhhrtuug,  Scirrhus  elc.  Journal  fur  Chirurgi© 
unii  Augenlieilkunde  roii  Graefe  und  Wall  er.  B<1.  I.  Hft.  2.4. 

(2)  K.  AV  enzel,  liber  die  Induralioii  untl  das  Gesclnv tlr 
in  imluiirlen  Theilen.  lUainz  1013. 

Plerumque  morbus  properat  ad  mortem  ct  raro 
bona  revertitur  valetudo,  quamquam  negari  non  pot- 
est, letalem  exitum  fortasse  ea  ex  causa  tam  saepe 
aegrotum  opprimere,  quod  morbus  ipse  tam  obscu- 
rus atque  difficilis  sit  cognitu,  ut  apta  remedia  tum 
demum  adhibeantur,  cum  majora  jam  incrementa  ce- 
perit. Morbum  autem  sanari  posse,  si  in  ulceratio- 
nem jam  transierit,  multi  dubitarunt  medici,  quia  in 
casu  feliciter  sanato  ulcerationem  affuisse,  nunquam 
contendi  potest;  hoc  tamen  fieri  posse,  luculentissime 
perspicitur  e sectione  cadaverum,  in  quibus  ulcerum 
cicatrices  repertae  sunt.  Praeclarissimum  hujus  rei 
exemplum  sistit  casus  ab  Abercrombie  enarratus, 
- ubi  post  mortem  in  ventriculo  praeter  duo  aut  tria 
ulcera,  aperta  complures  maculae  colore  albido  et 
griseo  inveniebantur,  quas  ille  cum  cicatricibus  va- 
riolarum  comparat.  Maculae  laeviores  erant  colorem- 
que habebant  minus  saturatum,  quam  reliqua  tunicae 
internae  superficies , et  nihil  aliud  esse  poterant, 
quam  ulcerum  cicatrices. 

Mors  autem  vario  modo  aegrotum  conficere  pot- 
est, et  quidem  his  potissimum  rationibus: 

I.  Post  diuturnas  molestias  aegrotus  tandem 
crescenti  virium  corporisque  consumtioni  succumbit, 
haud  raro  hydrope  universali  accedente.  In  hujus- 
modi casibus  plerumque  aut  plura  minora  ulcera  in- 
veniuntur, quae  ab  uno  loco  ad  alterum  extenduntur, 
aut  singulare  ulcus  majus  irregulare,  tunicis  ventri- 

culi  simul  crassescentibus.  Saepe  etiam  vicina  or- 
gana, pancreas,  hepar,  omentum,  morbo  affecta  sunt, 
ut  morbus  a ventriculo  ad  reliqua  illa  organa  pro- 
repsisse videatur.  In  aliis  casibus  tunicae  ventriculi 
tantum  crassiores  sunt,  aut  fungosam  metamorphosin 
praebent. 

II.  Aegrotus  interimi  potest  haematemesi,  quae 
omnibus  remediis  pertinaciter  resistit,  aut  brevi  tem- 
pore rediens  mortem  infert.  Ita  Abercrombie 
duos  affert  casus,  in  quibus  corrosione  vasis  san- 
guiferi  copiosum  et  letale  sanguinis  profluvium 
ortum  est. 

III.  Mors  oriri  potest  perforatione  parietum 
ventriculi,  cujus  contenta  in  cavum  abdominis  ema- 
nant et  vehementem  peritonitidem  efficiunt,  qua  ae- 
grotus brevi  tempore  enecatur.  Tum  in  sectione 
cadaveris  duae  inveniuntur  differentiae,  ad  quas 
Abercrombie  animos  attendit : aut  enim  ulcus  mem- 
branae mucosae  sensim  sensimque  prorepsisse  et 
tandem  reliquas  tunicas  perforasse  videtur 5 aut  in 
hoc  loco  substantiam  valde  crassescentem  invenimus, 
qua  perforata,  ulcus  circa  margines  cicatrisatum 
esse  videtur,  quippe  quod  rotundam  et  distincte  cir- 
cumscriptam cavitatem  formet  cum  glabris  margini- 
bus et  lateribus,  fundo  a peritonaeo  tantum  obtecto, 
quod  tenue  integumentum  si  subito  rumpitur,  exitus 
letalis  irruit.  Gerar d in  libro  suo:  »Des  perfo- 
rations  spontanees  de  l’estomac«  septendecim  hujus 

rei  exempla  collegit;  in  nonnullis  casibus  ante  mor- 
tem vomitus  chronicus  et  alia  dyspepsiae  signa  ob- 
servata erant;  in  aliis  autem  priora  symptomata  ob- 
scura tantum  fuerunt;  quin  nonnulli  aegroti  sat  bona 
usque  ad  id  tempus  gavisi  erant  valetudine.  Aliud 
exemplum  legitur  mulieris  (I),  quae  vehementi  do- 
lore regionis  epigastricae  corripiebatur,  ad  quam  ac- 
cessit dolor,  dyspnoea  et  magna  virium  consumtio. 
Quae  symptomata  quidem  cesserunt,  sed  per  quatuor 

i 

dies,  simulatque  mulier  cibos  assumserat,  redierunt, 
ita  ut  intervalla  ab  omnibus  doloribus  libera  essent. 
Cum  autem  paroxysmus  quinto  die  rediret,  non  am- 
plius evanuit,  sed  post  viginti  horas  mortem  attulit, 
et  secto  cadavere  in  anteriore  ventriculi  parte  per- 
foratio inventa  est  per  ulcerationem  inducta  diame- 
trum novem  linearum  habens  et  levi  area  inflammata 
circumdata.  Peritonaeum  inflammatum  erat  et  in 
cavo  abdominis  fuscum  fluidum  reperiebatur,  cui  par- 
ticulae ciborum  assumtorum  admixtae  erant. 

Similem  casum  apposuit  Boerhaave,  qui  prae- 
fectum classis  Hollandiae,  Wassenaer,  cum  post 
coenam  vomere  vellet,  subito  mortuum  esse  enarrat. 
Sectione  instituta  inferior  oesophagi  pars  rupta,  et 
cibi  potusque  inter  coenam  ingesti  in  cavum  thora- 
cis effusi  erant  Quatuor  hujusmodi  casus  enarrat 
A be  rcro  mbic. 


(I)  Journal  genera!  de  Medeeine,  1021.  Aoiit. 

Non  semper  autem  talis  perforatio  ventriculi  per 
ulcerationem  tam  subito  letalem  exitum  infert,  sed 
saepe  talis  cum  partibus  vicinis  exstat  coalitus  f in- 
primis  cum  hepate,  ut  pars  superficiei  hujus  organi 
locum  ventriculi  ulcere  deletum  expleat  itaque  efflu- 
xum contentorum  impediat.  Ita  Abercrombie  ca- 
sum describit,  in  quo  prope  pylorum  perforatio  dia- 

/ 

metri  pollicis  inveniebatur,  cujus  margines  cum  su- 
perficie hepatis  tam  arcte  cohaerebant,  ut  hic  locus 
plane  clauderetur.  Aegrotus  ille  seriore  tempore 
parva  perforatione,  quae  prope  coalitionem  sita  erat, 
periit.  In  alio  casu,  ab  eodem  autore  allato,  ventri- 
culus cum  colo  transverso  ita  coaluerat,  ut  per  ul- 
cerationem contenta  ventriculi  in  colon  transire  pos- 
sent; ita  ut  aegrotus,  quamquam  semper  excrementa 
per  alvum  deposuit,  faeces  etiam  per  vomitum  ede- 
ret; quod  phaenomenon  tantum  inciso  cadavere  ex- 
plicatum est.  — Saepe  in  talibus  casibus  ventri- 
culum cum  pluribus  organis  concretum  videmus,  qui- 
bus elucet,  processum  inflammatorium  in  variis  locis 
et,  quod  verisimile  est,  etiam  vario  tempore  affuisse, 
donec  talis  'affectio  inflammatoria  in  letalem  trans- 
ierit ulcerationem. 

SECTIO  CADAVERUM. 

In  multis  casibus,  ubi  inflammatio  ad  ulceratio- 
nem nondum  processerat,  membranam  mucosam  ven- 
triculi per  majorem  aut  minorem  ambitum  crasse- 

sccntem  invenimus:  haec  portio  aut  pallidum  cine- 
reo-griseum  colorem  praebet,  aut  saturiorem,  fuscum 
aut  nigrum.  Haud  raro  induratio  et  crassities  om- 
nium ventriculi  tunicarum  accedit,  aut  concretio  cum 
partibus  vicinis,  cum  pancreate,  hepate,  liene,  colo  etc. 

In  plurimis  casibus  autem  ulcerationes  inveni- 
mus, quarum  variae  formae  observantur.  Saepe  ad- 
est ulcus  parvum,  rotundum,  in  quo  luculenter  defe- 
ctus substantiae  et  margines  laceri  animadvertuntur, 
quodque  a magnitudine  pisi  dimidiati  ad  pollicis 
diametrum  variat.  Hujusmodi  ulcus  nonnunquam 
tantum  singulare,  reliquae  ventriculi  partes  prorsus 
integrae  exstant;  saepe  autem  pluria  inveniuntur 
ulcera,  sensim  sensimque  exorta,  quorum  alia  jam 
cicatrisata  esse  possunt,  alia  adhuc  progrediantur. 
In  omnibus  hisce  casibus  aut  nulla  tunicarum  ven- 
triculi affectio  adest  universa  et  ulcus  tantum  ad 
membranam  mucosam  aut  ad  folliculos  mucosos  re- 
ferendum est;  aut  illa  ulcera  cum  induratione  et 
crassitie  tunicarum  conjuncta  sunt,  ita  ut  portio  in- 
durata tantum  ambitum  circa  ulcera  obtineat. 

In  aliis  autem  casibus  invenimus  ulcerationem 
longe  lateque  extensam  plerumque  cum  induratione 
et  crassitie  tunicarum  ventriculi  et  cum  excrescentiis 
fungosis. 

Haud  raro  inflammatio  et  ulceratio,  a ventriculo 
ordientes,  etiam  partes  vicinas  corripiunt;  hac  ra- 
tione Napoleon  periisse  videtur,  in  quo  praeter 

magnam  ventriculi  desorganisationem  totius  tractus 
intestinalis,  hepatis  et  pulmonum  affectio  reperie- 
batur  (l). 


AETIOLOGIA. 

Quum  symptomatologia  summis  tenebris  prema- 
tur, difficultates  offeruntur  majores  in  perscrutandis 
causis,  quas  in  multis  casibus  tantum  conjectare 
possumus;  quo  fit,  ut  optimi  de  gastritide  chronica 
scriptores  de  aetiologia  obiter  tantum  disserant,  aut 
ejus  expositione  prorsus  supersedeant.  Plerumque 
exoritur  hoc  malum  e victus  vitiis  nimiaque  ventri- 
culi, irritatione  per  cibos  potusque  stimulantes,  per 
abusum  aromatum  acrium,  aut  spirituosorum.  Saepe 
nascitur  inflammatoria  ventriculi  affectio  in  homini- 
bus, qui  epularum  deliciis  nimis  indulserunt  diaeta- 
que luxuriosa  et  composita  usi  sunt,  imprimis  si  vita 
sedentaria  atque  otium  accedunt ; haud  raro  invenitur 
in  potatoribus,  imprimis  in  iis,  qui  nimiam  spiritus  de- 
stillati copiam  per  longius  temporis  spatium  assum- 
serunt.  Etiam  temperies  ingestorum  hic  consideranda 
venit:  cibi  enim  nimis  calidi,  aut  potus  frigidi  post  ni- 
miam intentionem  inter  morbi  causas  referri  debent.  Qua 
ex  causa  morbus  haud  raro  invenitur  apud  pistores, 
qui  saepe  ad  exstinguendam  sitim,  quae  panis  ca- 


(1)  Slocltes,  1,  c. 

lidi  deglutitionem  subsequitur,  aquam  frigidam  bi- 
bere solent  (Schoenlein). 

Porro  e quavis  simplice  dyspepsia,  si  diutius 
perdurat  aut  negligitur,  gastritis  chronica  oriri 
potest,  cum  tali  ventriculi  statu  vel  mitissimi  cibi 
minus  facile  concoquantur  et  majorem  ventriculi  ir- 
ritationem efficiant.  Itaque  omnes  injuriae  externae, 
quae  concoctionem  olfendunt,  inter  causas  numeran- 
dae videntur,  ut  domicilium  humidum  et  impurum, 
vita  sedentaria,  otium,  animi  pathemata. 

Quemadmodum  autem  vitia  diaetetica  gastritidem 
efficere  possunt,  ita  omnia  remedia  acria,  si  aut  in- 
tempestive aut  in  nimis  magna  dosi,  aut  per  longius 
temporis  spatium  porriguntur.  Itaque  non  solum 
omnia  vegetabilia  acria  huc  referenda  sunt,  sed 
etiam  acida  mineralia  (quae  tamen  saepius  acutam 
gastritidem  efficere  solent) , et  multa  metallorum 
praeparata,  imprimis  hydrargyrum  muriaticum  corro- 
sivum et  arsenicum  album. 

Praesertim  arsenicum  hanc  ob  rem  tam  pericu- 
losum et  anceps  est  remedium,  et  plura  exstant 
exempla,  in  quibus  post  usum  hujus  medicamenti 
omnia  gastritidis  chronicae  symptomata  apparebant. 
C.  G.  Neumann(l)  plures  casus  aflert,  in  qui- 
bus assumto  arsenico  vomitus  cruentus  et  diuturnae 
dyspepticae  molestiae  aegrotum  maxime  confecerint, 


» X 

(1)  Uelier  die  Krankh.  des  Blensclien.  Berl.  1836.  Bd.  I.  2.  Aufl. 

aliique  enarrantur  ab  aliis,  quare  nonnulli  co  usque 
processerunt,  ut  scirrhum  ventriculi  ex  interno  arse- 
nici usu  oriri  posse  contendant.  Quod  quamquam 
vix  probabile  est,  et  errori  diagnostico  imputandum 
videtur,  tamen  id  certissimum  est  maxima  cum  pro- 
videntia hoc  remedio  esse  utendum. 

Utrum  verum  sit,  quod  Schoenlein  affirmat, 
morbum  nostrum  saepius  in  feminis  quam  in  viris 
inveniri,  observatione  aliorum  confirmandum  est.  In 
viginti  sex  casibus  ab  A b e r c r o m b i e,  P i n e 1,  C h a r- 
delet  Stockes  allatis,  tredecim  numerantur  mulie- 
res totideinque  viri. 

DIAGNOSIS. 

Quodsi  in  omnibus  morbis  certa  diagnosis  diffi- 
cillima est  et  saepe  instituta  sectione  prorsus  alia 
inveniuntur  quam  vivo  homine  exspectabantur,  id 
profecto  de  nostro  morbo  maxime  valet,  qui  saepis- 
sime sine  gravioribus  symptomatibus  decurrit,  sub- 
itoque et  inopinato  aegrotum  interficit.  Morbi  qui- 
buscum  potissimum  confundi  potest,  sunt  dyspepsia, 
cardialgia  et  scirrhus  ventriculi. 

Difficillimum  est  atque  gravissimum,  chronicam 
ventriculi  inflammationem  discernere  a dyspepsia. 
Symptomata  gastritidis  chronicae,  flatulentia,  pyro- 
sis, ructus,  inflatio  ventriculi,  ardor  et  oppressio  re- 
gionis epigastricae  et  vomitus  non  minus  adsunt  in 

dyspepsia,  ita  ut  viri  doctissimi,  se  saepe  quod  ad 
diagnosin  errasse,  ingenue  confiteantur.  Est  autem 
discrimen  illud  eo  gravius,  quod  therapia  in  utroque 
morbo  plane  differt,  eaque  remedia,  quae  apta  sunt 
atque  salubria  in  dyspepsia,  maxime  nocent  in  ga- 
stritide chronica.  Duo  imprimis  sunt  momenta,  quae 
in  hac  re  perpendi  debent , longius  aut  brevius 
scilicet  temporis  spatium,  per  quod  morbus  perdura- 
vit, et  eventus,  quem  remedia  jam  adhibita  sortita 
sunt.  Gastritis  chronica  lente  irrepere,  per  longius 
temporis  spatium  perdurare  et  remediis  in  dyspepsia 
usitatis  non  modo  non  levari,  sed  etiam  in  pejus 
mutari  solet.  Inflammatoriam  morbi  indolem  suspi- 
cari debemus,  si  dolor  regulari  typo  post  coenam 
accedit,  et  per  concoctionis  tempus  perdurat 5 si  in 
certo  quodam  loco  percipitur,  qui  tactu  dolet.  Porro 
gastritis  adesse  videtur,  si  dolor  tam  diu  perseverat, 

donec  aegrotus  vomitus  levetur,  quamquam  jam  su- 

\ 

pra  commemoratum  est,  morbum  sine  vomitu  satis 
progredi  posse,  et  vomitum  haud  raro  sine  ullo  typo, 
tanquam  per  accidens  et  cum  exiguo  dolore,  intrare. 
Saepe  in  gastritide  chronica  vehemens  pyroseos 
gradus  exstat,  qui  post  diversissimos  cibos,  etiamsi 
parcius  suintos,  aegrotum  torquet;  quae  sensatio  si 
adest,  tunicam  mucosam  ventriculi  morbo  affectam 
esse,  suspicari  licet.  Grave  etiam  hujus  morbi  si- 
gnum est,  si  aegroti,  quamquam  symptomata  obscura 
tantum  et  leviora  videntur,  tamen  corpore  et  viri- 

bus  tantopere  prosternuntur,  ut  ex  dyspepsia  nullo 
modo  hoc  derivari  possit.  Prae  omnibus  autem  ad 
constituendam  diagnosin  necesse  est,  regionem  epi- 
gastricam saepius  accuratissime  perscrutemur,  tum 
pleno  tum  vacuo  ventriculo ; si  tumor  aliquis,  aut 
induratio  percipitur,  nullum  de  morbi  natura  dubium 
amplius  moveri  potest.  Cavendum  autem  est,  ne 
medicus  remissionibus  fallatur,  in  quibus  saepissime 
aegrotus  optima  valetudine  frui  videtur. 

Facilior  est  diagnosis  gastritidis  a cardialgia, 
quippe  in  qua  semper  considerari  debeat,  alterum 
morbum  inflammatoriae,  alterum  spasticae  esse  indo- 
lis. In  cardialgiae  paroxysmis  regio  epigastrica  re- 
tracta est,  ita  ut  saepe  corpora  vertebrarum  per  pa- 
rietes abdominis  sentiri  possint,  in  gastritide  semper 
inflata  atque  tensa;  in  cardialgiae  accessionibus 
extremitates  sunt  frigidae,  cutis  spasmo  contracta, 
pulsus  parvus  et  debilis,  urina  pallida,  quae  sympto- 
mata desunt  in  gastritide.  In  cardialgia  plerumque 
nervorum  affectio  etiam  pectus  corripit,  ut  haud  raro 
orthopnoea  aegrotos  vexet;  in  gastritide  tantum  ab- 
domen afficitur;  in  cardialgia,  ut  in  quaque  neurosi 
paroxysmi  et  intermissiones  evidentissime  discerni 
possunt ; in  plerisque  autem  gastritidis  casibus  etiam 
praeter  paroxysmos  alia  dyspepsiae  symptomata  ad- 
sunt. 

Nullo  autem  fere  modo  gastritidem  distinguere 

possumus  a scirrho,  aut  carcinomate  ventriculi,  nisi 
tumor  externe  percipiendus  diagnosin  clariorem  red- 
dat. Tamen  haec  permutatio*  nullius  fere  est  mo- 
menti quod  attinet  ad  therapiam 5 facile  enim  intelli- 
gitur,  quo  magis  curatio  scirrhi  ventriculi  cum  ea 
gastritidis  chronicae  congruat,  eo  majus  fore  leva- 
men aegrotorum. 

\ # 

PROGNOSIS. 

Prognosis  in  universum  mala  est,  quia  morbus 
plerumque  magna  incrementa  cepit,  si  aegroti  et  me- 
dici attentionem  excitat.  Obscuritati  symptomatum 
in  prioribus  stadiis  quod  ad  funestum  morbi  exitum 
haud  parum  imputandum  est,  etenim  imperitus  mor- 
bum minoris  momenti  adesse  censet,  cum  gravis 
hostis  valetudini  atque  vitae  minetur.  Hinc  non 
raro  fit,  ut  degeneratio  tunicarum  ventriculi  tantum 
assequatur  gradum,  ut  vix  auxilio  artis  mors  averti 
possit.  Porro  autem  in  nostro  morbo  prognosis  eam 
ob  rem  potissimum  pejor  redditur.,  quod  organon  af- 
fectum, quotidie  cibis  assumtis  et  ipsis  remediis  irri- 
tatur. Cuivis  alii  organo  parcere  licet,  si  laborat; 
ventriculus  autem  semper  ingesta  accipere  atque  con- 
coquere debet;  quo  fit,  ut  infiammatoria  ejus  irrita- 
tio semper  augeatur.  Praeterea  curatio  magnam  et 
aegroti  et  medici  patientiam  exigit,  cum  vel  levissi- 
mum diaeteticum  vitium  omnia  symptomata,  quae  jam 

evanuisse  videbantur,  subito  reducat  itaque  aegrotum 
per  longum  tempus  accuratissima  uti  oporteat  diaeta. 

Ceterum  prognosis  pendet  a stadio  morbi  et  a 
viribus  aegroti.  Gastritis  chronica  si  in  prioribus 
stadiis  cognoscitur,  priusquam  inflammatio  ad  orga- 
nicas ventriculi  mutationes  processit,  aptis  remediis 
accurataque  diaeta  sanari  potest;  pejor  apparet  pro- 
gnosis, si  jam  ulceratio  et  induratio  exstant,  quam- 
quam ne  tura  quidem  de  restitutione  omnino  despe- 
randum est,  ut  cicatrices  ulcerum  in  compluribus  ca- 
sibus luculenter  demonstrant.  Sed  de  hac  re  jam 
antea  disseruimus. 

• , / THERAPIA. 

Quodsi  morbi  naturam  atque  indolem  satis  ma- 
ture detegimus,  primum  fere  locum  obtinent  detra- 
ctiones sanguinis  locales  copiosae  atque  saepius  re- 
petitae; ita  ut  ternis  aut  quaternis  diebus  hirudines 
ad  regionem  epigastricam  applicentur;  quae  medendi 
ratio  optimo  cum  successu  a celeberrimis  medicis 
exhibita  est.  Post  hirudines  epispastica  per  longius 
temporis  spatium  continuo  in  usum  sunt  vocanda, 
imprimis  vesicatoria,  aut  unguentum  tartari  stibiati. 
Stockes  compositionem  commendat  e septem  parti- 
bus axungiae  porci  et  dimidia  parte  tartari  stibiati 
subtilissime  pulverati,  quippe  quod  unguentum  pustu- 
las provocet  tantum  parvas  minusque  dolorificas,  quae 
si  exsiccatae  sunt,  infrictio  repetatur.  Se  saepissime 


saluberrimam  hujus  remedii  vim  observasse  conten- 
dit, et  haud  raro  se  vidisse,  symptomata,  hisce  re- 
mediis adhibitis  jam  depulsa,  rediisse,  si  eorum 
usus  seponeretur.  Neque  minus  commendatur  exter- 
' nus  usus  olei  Crotonis,  ita  ut  quinque  vel  sex  gut- 
tulae ope  lintei  regioni  epigastricae  exacte  illinan- 
tur 5 postero  jam  die  pustulae  erumpunt.  — Quan- 
tum epispastica  efficere  possint,  praeclarum  exem- 
plum docet  viri  illustrissimi  Beclard,  anatomici, 
qui  cum  magnis  mentis  laboribus  gastritidem  chro- 
nicam sibi  peperisset,  accurata  diaeta  et  usu  epispa- 
sticorum  per  longius  tempus  adhibitorum  prorsus  sa- 
natus est.  Post  complures  annos  erysipelate  obiit 
et  inciso  cadavere  cicatrix  ulceris  prope  pylorum 
in  ea  regione  inventa  est,  in  qua  vivus  dolorem 
perceperat. 

Quodsi  remedia  interna  respicimus,  plus  quam 
omnia  medicamenta  valet  idonea  victus  ratio,  tam 
quod  quantitatem  quam  qualitatem  nutrimentorum  at- 
tinet. Aegrotus  paucos  tantum  cibos  sumat  eosque 
mitissimos  5 lac  et  cibi  farinacei  in  plerisque  casibus 
prosunt.  Abercrombie  casum  affert  mulieris,  quae 
vehementi  gastrodynia  vexata,  quotidie,  post  coe- 
nam  vomuit  et  ne  levissimum  quidem  tactum  regio- 
nis epigastricae  tulit,  ita  ut  medici  insanabilem  ven- 
triculi scirrhum  adesse  assererent.  Quae  mulier  cuin 
diversissima  remedia  sine  fructu  sumsisset,  tandem 
restituta  est  sero  lactis  recenter  parato,  quo  solo 

nutrimento  usa  est;  ita  quidem,  ut  nunquam  majo- 
rem copiam,  quam  cochlear  majus  hauriret  quoties 
placebat.  — Aegrotus  omnia  spirituosa  omniaque 
aromata  cautissime  vitet  nec  unquam  ventriculum 
magna  ingestorum  copia  oneret  atque  inflet.  Eo- 
dem modo  nimia  corporis  intentio  nocet;  quod  con- 
trarium est  in  dyspepsia.  Sed  recte  Stock.es  ad- 

notat,  vetustum  proverbium:  »medio  tutissimus  ibis« 

hic  quoque  maxime  valere.  Imprimis  enim  Brous- 
sais  ejusque  discipuli,  qui  salutarem  hirudinum  par- 
caeque  diaetae  usum  in  gastritide  chronica  viderunt, 
hac  in  re  modum  excesserunt;  obliti  enim,  corpus 
humanum  sine  nutrimentis  vivere  non  posse,  aegroto 
tam  diu  omnia  detraxerunt,  ut  symptomata  remo- 
venda potius  augerentur;  ventriculi  enim  et  totius 
corporis  debilitas  tantum  assequebatur  gradum,  ut 
dyspepsia  ad  extremum  eveheretur. 

Remedia  interna  Broussais  (1)  nulla  adhibe- 
bat, praeter  aquam  frigidam  et  gummi  arabicum ; re- 
liqua omnia  contemsit,  eaque  potius  nocere  et  ven- 
triculum irritare  contendit.  Noli  tamen  oblivisci,  in 
quaque  inflammatione  curanda  tandem  methodum  an- 
tiphlogisticam  tonicae  et  excitanti  cedere  debere; 
quae  remedia  in  nostro  quoque  morbo  felicissimo 
cum  successu  adhiberi  possunt,  dummodo  antiphlo- 


(1)  Lehrstunden  iiber  die  gastrisclien  Entziindungen  d. 
Frauziisischen.  Ber»,  1021. 

gosis,  prout  opus  est,  antecesserit.  Jn  prioribus  sta- 
diis remedia  interna,  exceptis  iis,  quae  ad  aperien- 
dam alvum  porriguntur,  parum  tantum  prodesse  pos- 
sunt; quodsi  autem  inflammatio  longius  processit  eain- 
que  in  ulcerationem  transiisse  suspicio  exstat,  etiam 
internis  remediis  aliquantulum  fidendum  est.  Quo- 
rum medicaminum  quamquam  copia  non  magna  est, 
tamen  nonnulla  sunt,  quae  experientissimi  viri  cum 
optimo  eventu  adhibuerunt,  imprimis  bisinuthum  ni- 
tricum,  aquam  calcis  et  acidum  nitricum.  In  nonnul- 
lis casibus  Abercrombie  parvas  Calomelanos  do- 
ses  aut  opium  utilia  reperit;  nec  minus  commendat 
adstringentia,  ut  gummi  kino,  radicem  Ratanhiae, 
alumen  et  ferrum  sulphuricum.  Bardsley  multos 
casus  affert,  quos  interno  morphii  acetici  usu  cura- 
verit 5 neque  minus  hoc  remedium  commendatur  a 
Stockes,  qui  id  tum  potissimum  laudat,  si  copiosa 
acidi  fluidi  secretio  adsit.  Incipiendum  est  a duo- 
decima grani  parte  bis  per  diem  oblata,  tum  pede- 
tentim  dosis  augeatur,  donec  aegrotus  granum  unum, 
aut  unum  cum  dimidio  intra  viginti  quatuor  horas 
accipiat.  Refert  ille  auctor  exemplum  de  viro,  qui 
per  nimios  labores  gastritidem  chronicam  sibi  con- 
sciverat, ciborum  appetentiam  amisit,  saepe  fluidum 
acidulum  evomuit  et  tam  vehementi  dolore  regionis 
epigastricae  correptus  est,  ut  in  paroxysmo  humi 
prostratus  alta  voce  exclamaret.  Complures  medici, 
quos  consultaverat,  malum  pro  insanabili  scirrho  ven- 

triculi  habebant.  Crevit  autem  morbus,  ita  ut  ae- 
grotus omnia  ingesta  vomitu  ederet,  saepe  sudori- 
bus frigidis  laboraret  et  in  extremam  maciem  inci- 
deret. Tandem  ad  morphium  aceticuin  confugieba- 
tur, ita  quidem  ut  aegrotus  ter  per  diem  decimam 
grani  partem  sumeret;  quod  cum  per  tres  dies  ad- 
hibitum esset,  omnia  symptomata  fere  prorsus  eva- 
nuerant; dolor,  vomitus  et  sudores  deerant  et  aegro- 
tus se  plane  restitutum  putabat.  Cum  serius,  com- 
misso vitio  diaetetico,  haematemesis  intrasset  oinnia- 
que  symptomata  rediissent,  tamen  aegrotus  hoc  re- 
medio iterum  adhibito  sensim  ex  toto  est  sanatus. 

Restat,  ut  de  «alvo  ducenda  in  hoc  morbo  non- 
nulla dicamus,  quippe  quae  plerumque  tardissima  sit. 
Quamquam  autem  maximi  momenti  est,  contenta  in- 
testinorum ejici,  quia  obstructio  affluxum  sanguinis 
ad  superiores  tractus  intestinalis  partes  adjuvat,  ta- 
men hunc  in  finem  nunquam  purgantia  drastica  ad- 
hibenda sunt.  Recentioribus  temporibus  omnes  me- 
dici consentiunt,  laxantia  non  empirice  sed  caute 
et  semper  ratione  habita  morbi  intestinorum  porrigi 
debere ; ita  in  nostro  morbo  aptissima  sunt  aut  clys- 
mata,  aut  mitiora  eccoprotica. 


V I T A. 


Ego  Arminius  Benzler  natus  Bueckeburgi  anno 
MDCCCXYI  die  decimo  tertio  mensis  Maji,  patre 
Augusto,  Conrectore,  matre  Caro  lina,  e gente 
Brinkmann.  Matrem  vivam  et  integram  hucusque 
mihi  servavit  Deus  optimus  maximus;  morte  autem, 
cum  duos  annos  natus  eram,  ereptus  est  pater,  cu- 
jus vices  postea  suscepit  avunculus  Fridericus  ' 
Benzler,  matre  in  matrimonium  ducta.  Primis  li- 
terarum  elementis  imbutus  Gymnasium  Aquisgranense 
nono  aetatis  anno  adii,  ubi  humanioribus,  quae  ad 
studia  academica  viam  muniunt,  me  tradidi  litteris 
usque  ad  annum  MDCCCXXXIII.  Testimonio  ma- 
turitatis instructus  Berolinura  petii,  et  inter  cives 
Instituti  medico- chirurgici  Friderico-Guilelmiani  re- 
ceptus per  quadriennium  hisce  interfui  praelectionibus : 


Cei.  W o 1 f f de  kodegetice , logice  et  psyckolo- 
gia;  III.  Link  de  botanice  et  historia  naturali;  Cei. 
Turte  de  physice  et  pharmacia;  III.  Mitscher- 
lich  de  chemia;  III.  Schlemm  de  osteologia,  syn- 
desmologia  et  splanchnologia;  III.  Mueller  de  ana- 
tomia  universa,  de  anatomia  organorum  sensuum  et 
de  physiologia,  nec  non  de  anatomia  comparata  et 
pathologica.  In  arte  cadavera  rite  secandi  III.  Muel- 
ler et  111.  Schlemm  duces  mihi  fuere.  Praeterea 
disserentes  audivi:  111.  Fr.  Hufeland  depalhologia 
generali,  semiotice  et  therapia  tam  generali  quam 
speciali;  Cei.  Eck  de  physiologia,  III.  Horn  de  pa- 
thologia  speciali,  de  morbis  syphiliticis  et  psychicis; 
111.  Osann  de  materia  medica,  de  fontibus  medica- 
tis et  de  auxilio  in  repentinis  vitae  periculis  prae- 
stando ; Cei.  C a s p e r de  arte  formulas  medicas  con- 
cinnandi et  de  medicina  forensi;  Cei.  Kluge  de  arte 
fascias  rite  imponendi,  de  ossium  fracturis  et  luxa- 
tionibus, de  chirurgia  generali,  de  arte  obstetricia, 
de  akiurgia;  111.  Juengken  de  akiurgia,  de  chi- 
rurgia speciali  et  de  ophthalmiatrice;  111.  Hecker 
de  Celsi  libris  et  Burserii  institutionibus;  Cei.  Fro- 
riep  de  akiurgia  et  anatomia  chirurgica.  Exercita- 
tionibus clinicis  et  medicis  et  chirurgicis  et  obstetri- 
ciis et  ophthalmiatricis  et  medico- forensibus  interfui 


111,  et  Cei.  virorum  Bartels,  Wolff  jun.,  Barez, 
Rust,  de  Graefe,  Kluge,  Juengken,  Wag- 
ner. 

Quod  ad  rem  veterinariam  scholas  audivi  Cei. 

\ 

Gurlt  de  zootomia,  Cei.  Reckleben  de  epizootiis 
et  zoodiaeta,  Beat.  Naumann  de  equorum  forma 
externa  et  habitu  5 clinicum  frequentavi  veterinarium 
Cei.  Hertwig. 

Quadriennio  studiorum  absoluto,  ab  ineunte  mense 
Octobri  hujus  anni  in  nosocomio  Caritatis  medico- 
chirurgi  inferioris  munere  fungor. 

Nunc  vero,  tentaminibus  tam  philosophico  quam 
medico  et  examine  rigoroso  superatis,  dissertatione 
et  thesibus  rite  defensis  spero  fore,  ut  summi  in  me- 
dicina et  chirurgia  honores  mihi  tribuantur. 


) 


( 


I 


T H E S E S. 


1.  Syphilis  localis  non  existit. 

2.  In  Dothienenteritide  ulcera  intestinorum  secun- 
daria sunt. 

3.  Phthisis  pulmonum  tuberculosa  ex  universali  prae- 
dispositione  oritur. 

4.  Sine  anatomia  pathologica  nulla  medicina. 

5.  Anthrax  idiopathicus  morbus  est  universalis. 


